Diari Oficial de la Generalitat Valenciana


Sumari del DOGV 3371, del 12-11-1998 (1998/902650)

ORDRE de 5 de novembre de 1998, de la Conselleria d'Ocupació, Indústria i Comerç, per la qual s'estableixen ajudes per a les empreses afectades per les tempestats d'agost de 1998.
-----------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1998/11/05/(4)/dof/vci/html**

### Dades del document

Número de DOGV
:   3371

Data del DOGV
:   12-11-1998

Secció del DOGV
:   I. DISPOSICIONS GENERALS

Número del document
:   1998/902650


Data del document
:   05-11-1998

Organisme emissor


Tipus de document
:   Ordre

Anàlisi jurídica

 Descriptors 

:   * suport econòmic
    * condicions atmosfèriques
    * desastre natural
    * empresa
    * ajuda a les empreses

ORDRE de 5 de novembre de 1998, de la Conselleria d'Ocupació, Indústria i Comerç, per la qual s'estableixen ajudes per a les empreses afectades per les tempestats d'agost de 1998. [1998/X9624]  
Per mitjà del Decret 150/1998, de 22 de setembre, del Govern Valencià s'estableixen determinades mesures de suport i finançament per a les empreses industrials afectades per les tempestats d'agost de 1998, ubicades als municipis d'Altura i Segorbe.  
Posteriorment a l'aprovació del decret, comprovada la insuficiència dels imports previstos en el dit decret destinats a les ajudes i la sol·licitud de diferents municipis, així mateix afectats per les tempestats d'agost de 1998, d'accedir a estes ajudes, mitjançant el Decret 172/1998, de 20 d'octubre de 1998, s'amplien les quanties de les ajudes i l'àmbit territorial previst en el mencionat Decret 150/1998, de 22 de setembre.  
D'una altra part, els dits decrets autoritzen la Conselleria d'Ocupació, Indústria i Comerç perquè mitjançant ordre establisca el procediment regulador de concessió de les ajudes.  
De conformitat amb el que s'ha exposat,  
ORDENE  
Secció primera  
Règim d'ajudes  
Article 1. Objecte  
La present ordre té per objecte establir el règim de concessió d'ajudes a les empreses industrials ubicades a la comarca de l'Alt Palància, que hagueren resultat afectades per les tempestats succeïdes al mes d'agost de 1998.  
Article 2. Beneficiaris de les ajudes  
Podran ser beneficiaris de les ajudes les empreses industrials, siguen els seus titulars persones físiques o jurídiques, que desenrotllen la seua activitat industrial als municipis que configuren la comarca de l'Alt Palància, damnificats en els seus actius a causa de les tempestats succeïdes a l'agost de 1998.  
Article 3. Accions susceptibles de suport i quantia de les ajudes  
1. Les ajudes es materialitzaran mitjançant el suport a les operacions de crèdit que les empreses concerten amb entitats financeres, a fi de finançar l'adquisició per a reposició o reparació d'actius -immobilitzat material i existències- que hagen sigut danyats.  
2. L'import total subvencionable dels préstecs no podrà superar els 225.029.096 de pessetes.  
3. D'acord amb les disponibilitats pressupostàries destinades a aquest fi, l'import màxim de finançament que es bonificarà per empresa no podrà superar el 100% dels danys reconeguts, i s'assignarà la subvenció al dit import, en els termes establits en l'article 4.  
Article 4. Característiques dels préstecs, quantia, càlcul i pagament de les ajudes  
1. La quantia de les ajudes s'estableix en fins a quatre punts del tipus d'interés de les operacions.  
2. Amb independència del termini i la carència dels préstecs, la bonificació màxima que s'hi aplicarà serà la corresponent a un termini de cinc anys i a una carència d'un any.  
3. La quantia de la subvenció es determinarà, amb les limitacions establides en el punt anterior, aplicant el percentatge de subvenció al capital viu del préstec, segons el quadre d'amortització tipus que s'especifica en l'annex I d'esta ordre, i s'actualitzaran les quanties resultants per a cada període, al moment origen de l'operació, a una taxa d'actualització del 6%.  
Esta quantia s'abonarà en un sol pagament, i es destinarà a l'amortització del principal del préstec, per la qual cosa el prestatari es farà càrrec de la totalitat dels interessos sobre el capital viu resultant.  
L'amortització total o parcial del capital comportarà la devolució de la part proporcional de la subvenció que corresponga.  
Secció segona  
Tramitació de les sol·licituds  
Article 5. Presentació de sol·licituds i termini  
1. Les sol·licituds es presentaran segons el model que hi ha en la present ordre com a annex II, en el Servei Territorial d'Indústria i Energia de Castelló. El termini de presentació de sol·licituds serà de 10 dies naturals a partir de la publicació en el Diari Oficial de la Generalitat Valenciana de la present ordre.  
2. A les sol·licituds s'adjuntarà la següent documentació:  
a) Documentació acreditativa i identificadora del sol·licitant i, si és procedent, del seu representant legal.  
b) Documentació acreditativa de la concessió, formalització o sol·licitud del préstec amb una entitat financera, amb posterioritat a les tempestats succeïdes al mes d'agost de 1998.  
c) Descripció de la inversió per a la qual se sol·licita l'ajuda.  
d) Declaració de l'existència o no d'altres ajudes sol·licitades o concedides per a la mateixa finalitat d'altres administracions públiques o d'indemnitzacions rebudes en virtut de l'existència de pòlisses d'assegurances.   
e) Documentació acreditativa de trobar-se el beneficiari al corrent en el compliment de les obligacions fiscals i de Seguretat Social, en els termes establits en l'ordre de 30 de maig de 1996; s'estendrà la seua vigència a la data de terminació de sol·licituds.  
f) Fitxa de manteniment de tercers.  
Article 6. Resolució de la concessió d'ajudes  
1. Rebudes les sol·licituds, el cap del Servei Territorial d'Indústria i Energia de Castelló, després de l'estudi previ de la sol·licitud presentada i de l'emissió del corresponent certificat, de conformitat amb els danys declarats en esta o, en cas contrari, la quantificació que se'n faça, elaborarà la corresponent proposta de resolució de concessió de l'ajuda.  
2. Es delega en el director general d'Indústria i Energia la resolució de concessió o denegació de les ajudes previstes en la present ordre.  
3. El termini màxim per a dictar resolució sobre les sol·licituds serà de 15 dies comptats des de la data de l'acabament del termini de presentació de sol·licituds.  
Transcorregut el termini sense que s'hi haja dictat resolució, s'entendrà desestimada la sol·licitud de concessió d'ajuda, en els termes previstos en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article 7. Liquidació de les ajudes i obligacions del beneficiari  
1. La liquidació de les ajudes s'efectuarà una vegada justificada la inversió.  
2. Als efectes establits en el paràgraf anterior, els beneficiaris amb anterioritat al 10 de desembre de 1998, hauran de presentar:  
a) Factures i tots altres documents justificatius de la despesa efectuada, d'acord amb la normativa vigent. A l'efecte, s'admetrà la presentació de documents acreditatius de la realització de la inversió efectuats a partir del moment en què es van produir les tempestats del mes d'agost de 1998 i com a conseqüència d'estes.  
Per a la justificació dels danys haguts en existències, serà suficient el certificat expedit respecte d'això pel cap del Servei Territorial d'Indústria i Energia de Castelló al qual es refereix l'article 6.1 de l'ordre.  
b) Documentació acreditativa d'haver concedit o formalitzat el préstec una entitat financera, si en la data de presentació de la sol·licitud de concessió de l'ajuda no s'hi haguera aportat juntament amb la documentació requerida.  
La Direcció General d'Indústria i Energia, podrà ampliar el termini establit en punt 2 a) anterior.  
3. El beneficiari de l'ajuda estarà obligat a sotmetre's a les actuacions de verificació i control que, derivades de la concessió de la subvenció, determinen la Conselleria d'Indústria i Comerç i la Intervenció General de la Generalitat Valenciana, i també aquelles altres establides en la normativa vigent que hi resulte d'aplicació.  
Article 8. Minoració i resolució de les ajudes  
L'incompliment de les condicions i els terminis establits en la resolució, la no execució parcial de la inversió, la falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en conjunt excedisquen dels límits establits, podrà donar lloc a la minoració de la subvenció concedida.  
L'incompliment per part del beneficiari de qualsevol dels requisits, les condicions i les altres circumstàncies que originaren l'atorgament de la subvenció o la falta de justificació de la realització del projecte, donarà lloc a la incoació per part de l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
DISPOSICIONS ADDICIONALS  
Primera  
De conformitat amb allò que s'ha previst en la Llei 15/1997, de 29 de desembre, de Pressupostos de la Generalitat Valenciana per a 1998, les ajudes previstes en la present ordre es finançaran, d'acord amb el crèdit pressupostari disponible, a càrrec de la secció 11, programa 722.10, Ordenació i Promoció Industrial i Energètica, línia 408 i per un import global màxim de 54.555.165 de pessetes.  
Segona  
En el cas que els documents exigits que han d'acompanyar la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és procedent, s'emeteren i que no hagen transcorregut més de cinc anys des de l'acabament del procediment al qual corresponguen.  
En els supòsits d'impossibilitat material d'obtindre el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.  
DISPOSICIONS FINALS  
Primera  
Es faculta la Direcció General d'Indústria i Energia per a dictar les resolucions necessàries per al desenrotllament, l'eficàcia i l'execució de la present ordre.  
Segona  
La present ordre entrarà en vigor el dia de la seua publicació en el Diari Oficial de la Generalitat Valenciana.  
València, 5 de novembre de 1998  
El conseller d'Ocupació, Indústria i Comerç,  
DIEGO SUCH PÉREZ  
Annex I  
Subvencions préstecs tempestats 98  
Subvenció: 4,00%  
Taxa d'actualització 6%  
(Anys) (Anys) (PTA per milió)  
TERMINI CARENCIA SUBVENCIO  
1 0 29.051  
2 0 47.483  
2 1 65.916  
3 0 65.205  
4 0 82.247  
5 0 98.639  
5 1 116.036 (Màxim)  
6,7,8... 0 98.639  
6,7,8... 1 116.036  
Annex II  
Sol·licitud de l'ajuda  
Sr./Sra..., amb DNI ... domicili a ..., CP ..., carrer ... núm. ..., tel.... en nom seu/representació d.... amb DNI/NIF ..  
EXPOSA:  
1. Que coneix l'ordre d\_\_\_, de la Conselleria de Ocupació, Indústria i Comerç, per la qual s'estableixen subvencions a determinades empreses industrials damnificades per les tempestats d'agost de 1998.  
2. Que la empresa ubicada a la localitat \_\_..........\_.........., CP\_.........., carrer ......................................... núm. ............, tel. .............................., dedicada a ..................................., de la qual és titular/representant legal, ha patit els danys que a continuació es detallen:  
Concepte PTA Suma total   
3. Que adjunta a la present sol·licitud la documentació requerida per l'ordre de referència.  
I perquè així conste, declare sota la meua responsabilitat que són certes les dades anteriorment exposades, i sol·licite, en temps i forma, per la present, acollir-me a les subvencions mencionades, per a un préstec d .................................. pessetes.  
...................., ...........................d ......................de 199\_  
Firma  
SERVEI TERRITORIAL D'INDUSTRIA I ENERGIA DE CASTELLO.  
CONSELLERIA D'OCUPACIO, INDUSTRIA I COMERÇ.


Còpia Permalink ELI